CELEX: 32019D1268
Language: hu
Date: 2019-07-03 00:00:00
Title: A Bizottság (EU) 2019/1268 határozata (2019. július 3.) a „Vessünk véget az európai műanyagkorszaknak!” elnevezésű javasolt polgári kezdeményezésről (az értesítés a C(2019) 4974. számú dokumentummal történt)

29.7.2019   
               
               
                  HU
               
               
                  Az Európai Unió Hivatalos Lapja
               
               
                  L 200/33
               
            
         A BIZOTTSÁG (EU) 2019/1268 HATÁROZATA
         (2019. július 3.)
         a „Vessünk véget az európai műanyagkorszaknak!” elnevezésű javasolt polgári kezdeményezésről
         
            
               (az értesítés a C(2019) 4974. számú dokumentummal történt)
            
         
         (Csak a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     A „Vessünk véget az európai műanyagkorszaknak!” (Let's put an end to the era of plastic in Europe) elnevezésű javasolt polgári kezdeményezés tárgya a következő: „Felszólítjuk az Európai Bizottságot, hogy az egyszer használatos műanyagok teljeskörű európai betiltása céljából vizsgálja felül az egyes műanyagtermékek környezetre gyakorolt hatásáról szóló irányelvet.”
                  
               
                     (2)
                  
                  
                     A javasolt polgári kezdeményezés céljai a következők: „Az Európai Unió már május 10-én túllépte a források felhasználásának azt a szintjét, amely még elviselhető bolygónk számára. Jóllehet számos tudományos jelentés hangsúlyozza a sürgős fellépés szükségességét, Európa mégsem változtat gyökeresen a modelljén. A műanyaghelyzet azt mutatja, hogy makacsul kerüljük a tényekkel való szembenézést, tekintet nélkül környezetünk szükségleteire. Ezért azt sürgetjük, hogy 2027-re tiltsanak be minden műanyag csomagolóanyagot és palackot, hogy megkezdődhessenek az erőforrásaink korlátainak tiszteletben tartására irányuló konkrét intézkedések.”
                  
               
                     (3)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább javítja az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (4)
                  
                  
                     Ezért a polgárok részvételének ösztönzése és az Unió elérhetőbbé tétele érdekében biztosítani kell, hogy a polgári kezdeményezésre vonatkozó eljárások és feltételek világosak, egyszerűek, felhasználóbarátak és a polgári kezdeményezés jellegével arányosak legyenek.
                  
               
                     (5)
                  
                  
                     Az EUMSZ 191. cikke (1) bekezdésével együtt értelmezett 192. cikkének (1) bekezdése értelmében a Bizottság hatáskörrel rendelkezik arra, hogy a Szerződések végrehajtásához uniós jogi aktusra irányuló javaslatokat terjesszen elő olyan lépések tekintetében, amelyek a következő célkitűzések megvalósítására irányulnak: a környezet minőségének megőrzése, védelme és javítása, az emberi egészség védelme, a természeti erőforrások körültekintő és észszerű hasznosítása, valamint a regionális vagy világméretű környezeti problémák leküzdésére és különösen az éghajlatváltozás elleni küzdelemre irányuló intézkedések ösztönzése nemzetközi szinten.
                  
               
                     (6)
                  
                  
                     A fenti okokból a javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     Ezen túlmenően a rendelet 3. cikkének (2) bekezdésével összhangban létrehozták a polgári bizottságot és kijelölték a kapcsolattartó személyeket, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.
                  
               
                     (8)
                  
                  
                     A „Vessünk véget az európai műanyagkorszaknak!” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Vessünk véget az európai műanyagkorszaknak!” elnevezésű javasolt polgári kezdeményezés nyilvántartásba vételre kerül.
         
         
            2. cikk
            Ez a határozat 2019. július 26-án lép hatályba.
         
         
            3. cikk
            E határozat címzettjei a „Vessünk véget az európai műanyagkorszaknak!” elnevezésű javasolt polgári kezdeményezés szervezői (a polgári bizottság tagjai), akiket kapcsolattartóként Daniela PLATSCH és Alice BUSTIN képvisel.
         
         
            Kelt Brüsszelben, 2019. július 3-án.
            
               
                  a Bizottság részéről
               
               Frans TIMMERMANS
               
                  első alelnök
               
            
         
         
            (1)  HL L 65., 2011.3.11., 1. o.